У музычным тэатры дастаткова распаўсюджаны такі метад супрацоўніцтва рэжысёра і мастака, пры якім адзіным інтэрпрэтатарам музычна-драматычнага твора выступае рэжысёр, а сцэнограф зыходзіць не з паэтыкі спектакля, а з рэжысёрскай канцэпцыі, яго "аўтарытарнасці". У гэтым выпадку мастак стварае сцэнаграфічны паўтор рэжысёрскай ідэі. Гэты метад не выключае ўдач, але не вядзе да іх, паколькі сцэнограф альбо паўтарае поспех пастаноўкі, альбо павялічвае пралікі яе.